**IZAZOVI ZAJEDNIŠTVA: USKLAĐIVANJE MODELA, STANDARDA I TERMINOLOGIJE U NOVOM PRAVILNIKU ZA KATALOGIZACIJU**

**Ana Vukadin**

Nacionalna i sveučilišna knjižnica u Zagrebu

avukadin@nsk.hr

Mogućnosti povezivanja i ponovnog korištenja podataka na Webu (*open linked data*) uzrok su isticanja interoperabilnosti standardâ kao jednog od temeljnih načela današnje katalogizacije. U skladu s time, u izradi novog pravilnika za katalogizaciju aktivno sudjeluju muzejska i arhivska zajednica, kako bi se analizom i usporedbom standarda svih triju zajednica pronašao zajednički okvir za opis i identifikaciju baštinske građe, koji je moguće granulirati u skladu sa specifičnostima pojedinih zajednica ili ustanova.

Izazovi s kojima su baštinske zajednice suočene u ovoj suradnji prikazani su u izlaganju na trima razinama: konceptualnih modela, podatkovnih elemenata i terminologije.

Konceptualni modeli podataka su pojednostavljeni, apstraktni prikazi glavnih entiteta i njihovih atributa i odnosa, koji pružaju referentni okvir za implementaciju određenog sustava ili standarda. Iz načina na koji pojedine baštinske zajednice modeliraju svoje podatke vidljive su sličnosti i razlike u svrsi i opsegu njihova djelovanja.

Iz konceptualnih modela proizlaze podatkovni elementi, definirani standardima i pravilnicima kao što su ISBD, ISAD(G), CCO (*Cataloguing cultural objects*), *Pravilnik o sadržaju i načinu vođenja muzejske dokumentacije o muzejskoj građi* itd. Ovdje izazov predstavljaju razlike u preciznosti definicija pojedinih elemenata i slučajevi u kojima se elementi opsegom preklapaju. Postavlja se napokon i pitanje zajedničke terminologije, s obzirom da se u različitim zajednicama katkad koriste različiti termini s istim ili vrlo sličnim značenjem (npr. 'materijal' i 'sastav građe'), kao i isti termini s različitim značenjem.